COM7 เทรดวันแรกคึกคัก สูงกว่า IPO เกือบ 32%
COM7 เทรดวันแรกคึกคัก ณ เวลา 10.15 น. ราคาอยู่ที่ 4.42 บาท เพิ่มขึ้น 1.07 บาท หรือ 31.94% จากราคาขาย IPO มูลค่าซื้อขายที่ 1.57 พันลบ. อนึ่ง COM7 เป็นผู้ประกอบธุรกิจค้าปลีกสินค้าไอทีในนาม "Banana IT"
10 ส.ค. 2558

ผู้สื่อข่าวรายงานว่า ราคาหุ้นบริษัท คอมเซเว่น จำกัด (มหาชน) หรือ COM7 เปิดเทรดวันแรกที่ 4 บาท จาก IPO 3.35 บาท
ล่าสุด ณ เวลา 10.15น. มาที่ 4.42 บาท เพิ่มขึ้น 1.07 บาท หรือ 31.94% จากราคาขาย IPO มูลค่าซื้อขายที่ 1.57 พันล้านบาท ขณะที่ดัชนีตลาดหุ้นไทยโดยรวมลบ 0.44%
ทั้งนี้ COM7 ผู้ประกอบธุรกิจค้าปลีกสินค้าไอทีในนาม “Banana IT” เข้าซื้อขายใน SET วันนี้ 10 ส.ค.58 ในกลุ่มอุตสาหกรรมบริการ หมวดธุรกิจพาณิชย์
โดยดำเนินธุรกิจจำหน่ายสินค้าประเภทคอมพิวเตอร์ โทรศัพท์เคลื่อนที่ แท็บเล็ตและอุปกรณ์เสริมที่เกี่ยวข้อง ภายใต้ร้าน Banana IT, Banana Mobile และจำหน่ายสินค้าแบรนด์ Apple ภายใต้ร้าน iStudio, iBeat, U Store By Comseven รวมทั้งศูนย์บริการ iCare โดย COM7 เป็นผู้จำหน่ายสินค้าไอทีที่มีสาขามากที่สุดในประเทศถึง 317 สาขา ทั้งในกรุงเทพฯ ปริมณฑลและต่างจังหวัดกว่า 55 จังหวัด
ทั้งนี้ COM7 มีทุนชำระแล้ว 300 ล้านบาท มูลค่าที่ตราไว้หุ้นละ 0.25 บาท ประกอบด้วยหุ้นสามัญเดิม 900 ล้านหุ้น และหุ้นสามัญเพิ่มทุน 300 ล้านหุ้น โดยเสนอขายหุ้นสามัญเพิ่มทุนทั้งจำนวนต่อประชาชนทั่วไปครั้งแรก (IPO) เมื่อวันที่ 31 กรกฎาคม และ 3-4 สิงหาคม 2558 ในราคาหุ้นละ 3.35 บาท คิดเป็นมูลค่าระดมทุน 1,005 ล้านบาท มูลค่าหลักทรัพย์ ณ ราคา IPO 4,020 ล้านบาท
 